CELEX: 62021TN0793
Language: et
Date: 2021-12-21 00:00:00
Title: Kohtuasi T-793/21: 21. detsembril 2021 esitatud hagi – Polisario Rinne versus nõukogu

14.2.2022   
            
            
               ET
            
            
               Euroopa Liidu Teataja
            
            
               C 73/59
            
         
      21. detsembril 2021 esitatud hagi – Polisario Rinne versus nõukogu
      (Kohtuasi T-793/21)
      (2022/C 73/74)
      Kohtumenetluse keel: prantsuse
      
         Pooled
      
      
         Hageja: Front populaire pour la libération de la Saguia el-Hamra et du Rio de oro (Polisario rinne) (esindaja: advokaat G. Devers)
      
         Kostja: Euroopa Liidu Nõukogu
      
         Nõuded
      
      Hageja palub Üldkohtul:
      
                  —
               
               
                  tunnistada hagi vastuvõetavaks;
               
            
                  —
               
               
                  tühistada vaidlustatud määrus;
               
            
                  —
               
               
                  mõista kohtukulud välja nõukogult.
               
            
         Väited ja peamised argumendid
      
      Oma hagis nõukogu 28. septembri 2021. aasta määruse (EL) 2021/1750 millega muudetakse määrust (EL) 2019/440, mis käsitleb kalapüügivõimaluste jaotamist Euroopa Liidu ja Maroko Kuningriigi vahelise säästva kalapüügi partnerluslepingu ja selle rakendamise protokolli alusel (ELT 2021, L 349, lk 1), tugineb hageja ühele väitele, mille kohaselt puudub sellel määrusel õiguslik alus, sest otsus 2019/441 (1) on õigusvastane.
      
                  1.
               
               
                  Esimese väiteosa kohaselt puudus nõukogul pädevus otsuse 2019/441 vastuvõtmiseks, sest liidul ja Maroko Kuningriigil ei ole pädevust sõlmida Sahara rahva asemel, keda esindab Polisario Rinne, rahvusvahelisi kokkuleppeid, mis oleksid kohaldatavad Lääne-Sahara piirkonnas.
               
            
                  2.
               
               
                  Teise väiteosa kohaselt on rikutud kohustust analüüsida küsimust, kas järgitud on põhiõigusi ja rahvusvahelist humanitaarõigust, kuna enne otsuse 2019/441 vastuvõtmist nõukogu seda küsimust ei uurinud.
               
            
                  3.
               
               
                  Kolmandas väiteosas leiab hageja, et nõukogu on rikkunud kohustust täita Euroopa Kohtu otsust, kuna otsuse 2019/441 põhjenduses on jäetud tähelepanuta 27. veebruari 2018. aasta kohtuotsuse Western Sahara Campaign UK (C-266/16, EU:C:2018:118) põhjendus.
               
            
                  4.
               
               
                  Neljandas väiteosas leiab hageja, et rikutud on põhiprintsiipe ja –väärtusi, millest liidul tuleb oma rahvusvahelisel tegutsemisel lähtuda, kuna:
                  esiteks, rikkudes rahva õigust rahvusliku ühtekuuluvuse austamisele, ei tunnusta otsus 2019/441 Sahara rahva olemasolu, asendades selle mõistetega „Lääne-Sahara elanikkond“ ja „asjaomane elanikkond“;
                  teiseks, rikkudes rahva õigust ise otsustada oma loodusvarade üle, käsitleb otsus 2019/441 niisuguse rahvusvahelise lepingu sõlmimist, millega korraldatakse tema kalavarude kasutamist liidu laevade poolt ilma sahara rahva nõusolekuta;
                  kolmandaks käsitleb otsus 2019/441 Maroko Kuningriigiga sõlmitud ja okupeeritud Lääne-Sahara piirkonnas kohaldatava rahvusvahelise lepingu sõlmimist, mis väljendab selle Kuningriigi annekteerimispoliitikat nimetatud territooriumi suhtes; samuti rikub see otsus niisuguse poliitika jätkamise tõttu mitmest aspektist põhiõigusi.
               
            
                  5.
               
               
                  Viienda väiteosa kohaselt on rikutud õiguspärase ootuse kaitse põhimõtet, kuna otsus 2019/441 on vastuolus liidu avaldustega, milles ta on korduvalt rõhutanud vajadust austada enesemääramise ja rahvusvaheliste lepingute suhtelise toime põhimõtteid.
               
            
                  6.
               
               
                  Kuues väiteosa puudutab proportsionaalsuse põhimõtte väära kohaldamist, kuna arvestades Lääne-Sahara eristaatust, enesemääramisõiguse puutumatust ja saharalaste staatust puudutatud kolmanda osapoolena, ei saanud nõukogu asetada proportsionaalsesse suhtesse kalanduslepingust saadavat väidetavat „kasu“ ja Sahara loodusvaradele sellega avaldatavat mõju.
               
            
                  7.
               
               
                  Seitsmendas väiteosas leiab hageja, et ühine kalanduspoliitika on vastuoluline, kuna otsuses 2019/441 heaks kiidetud lepingu alusel saavad Euroopa Liidu laevad ilma Sahara rahva nõusolekuta juurdepääsu nende kalavarudele, mille eest makstakse rahaline hüvitis Maroko ametivõimudele, kuigi Lääne-Sahara veed ei ole Maroko „veed“ Ühinenud Rahvaste Organisatsiooni mereõiguse konventsiooni artiklite 61 ja 62 tähenduses.
               
            
                  8.
               
               
                  Kaheksanda väiteosa kohaselt on rikutud enesemääramisõigust, kuna:
                  esiteks eitab vaidlustatud otsus Sahara rahva kui enesemääramisõigusega subjekti õigust rahvuslikule ühtekuuluvusele, sest otsuses 2019/441 kasutatakse selle rahva asemel mõisteid „Lääne-Sahara elanikkond“ ja „asjaomane elanikkond“;
                  teiseks rikub otsus 2019/441 Sahara rahva õigust ise otsustada oma loodusvarade üle, sest sellega korraldatakse tema kalavarude kasutamist liidu laevade poolt ilma selle rahva nõusolekuta;
                  kolmandaks on rikutud Sahara rahva õigust oma riikliku territooriumi terviklikkuse austamisele, kuna otsus 2019/441 ei arvesta Lääne-Sahara eristaatusega, nõustudes Lääne-Sahara ebaseadusliku jagamisega Maroko „müüriga“.
               
            
                  9.
               
               
                  Üheksas väiteosa puudutab rahvusvaheliste lepingute suhtelise toime põhimõtte rikkumist, kuna otsuses 2019/441 ei arvestata Sahara rahva kui puudutatud kolmanda isikuga liidu ja Maroko suhetes, pannes sellele rahvale ilma tema nõusolekuta rahvusvahelised kohustused seoses tema territooriumi ja looduvaradega.
               
            
                  10.
               
               
                  Kümnendas väiteosas leiab hageja, et rikutud on rahvusvahelist humanitaarõigust ja rahvusvahelist kriminaalõigust, kuna:
                  esiteks puudutab otsus 2019/441 Lääne-Sahara suhtes kohaldatava rahvusvahelise lepingu sõlmimist, kuigi Maroko okupatsioonijõududel ei ole selle territooriumi suhtes jus tractatus’st ja neil on keelatud sealseid loodusvarasid kasutada;
                  teiseks hakkab liit otsusega 2019/441 heaks kiidetud lepingu alusel subsideerima Maroko taristuid okupeeritud Sahara territooriumil, et Maroko Kuningriik saaks püsivalt oma tsiviilelanikud ja relvajõud sinna viia;
                  kolmandaks, kasutades mõisteid „Lääne-Sahara elanikkond“ ja „asjaomane elanikkond“, õigustab otsus 2019/441 Maroko koloniaalasunike ebaseaduslikku ümberasumist okupeeritud Lääne-Sahara aladele.
               
            
                  11.
               
               
                  Üheteistkümnendas väiteosas leitakse, et rikutud on liidu kohustusi, mis tulenevad rahvusvahelist vastutust reguleerivast õigusest, kuna seetõttu, et otsus 2019/441 käsitleb Maroko Kuningriigiga Lääne-Sahara suhtes kohaldatava lepingu sõlmimist, kiidetakse selles heaks Maroko okupatsioonijõude rahvusvahelise õiguse rasked rikkumised Sahara rahva vastu ning aidatakse kaasa nende rikkumiste tõttu tekkinud olukorra säilitamisele.
               
            
         (1)  Nõukogu 4. märts 2019. aasta otsus (EL) 2019/441 Euroopa Liidu ja Maroko Kuningriigi vahelise säästva kalapüügi partnerluslepingu, selle rakendamise protokolli ja lepingu juurde kuuluva kirjavahetuse sõlmimise kohta (ELT 2019, L 77, lk 4).